ראויה אבורביעה

**ראויה אבורביעה** (נולדה ב-3 במאי 1980) היא פעילה חברתית ופמיניסטית ישראלית ממוצא בדואי. אבורביעה היא אחת מעורכות הדין הבדואיות הראשונות בישראל. היא מומחית ופעילה חברתית נגד פוליגמיה בחברה הבדואית. חוות דעת שכתבה משמשת את פרקליטות המדינה להעמדה לדין בעבירות ביגמיה. פועלה זכה להכרה ציבורית נרחבת כאשר היא נכללה ברשימת "האקטיביסטיות הבולטות בעולם הערבי" של "מגזין +972" (2011), ברשימת "66 הנשים שכדאי להכיר בישראל" של "הארץ" (2014), ברשימת "40 הצעירים המבטיחים מתחת לגיל 40" של "גלובס" (2018), ובין "האקטיביסטיות הבולטות בישראל" של "ליידי גלובס" (2019).

## ביוגרפיה
ראויה אבו רביעה היא אחת מחמשת ילדיהם של ד"ר יונס אבו רביעה, הרופא הבדואי הראשון בישראל, בן לשבט אבו רביעה, הגדול והמוכר בנגב, וג'יהאן אבו רביעה, מפקחת לשעבר במשרד החינוך. אחותה היא פרופ' סראב אבו רביעה קווידר.

אבורביעה גדלה בבאר שבע. היא למדה בבית ספר בדואי בתל שבע עד כיתה ד', ואז עברה ללמוד בבית ספר עברי.

אבורביעה היא בוגרת לימודי תואר בעבודה סוציאלית באוניברסיטת בן-גוריון בנגב מ-2003, ובוגרת לימודי תואר ראשון במשפטים בקרייה האקדמית אונו מ-2006. את התואר השני למדה בתוכנית המשפטנים לזכויות האדם בוושינגטון די.סי., כמלגאית הקרן החדשה לישראל, והשלימה אותו ב-2009. התיזה שלה עסקה בפוליגמיה בקרב הבדואים בישראל והיעדר האכיפה נגדה על ידי המדינה. את הדוקטורט קיבלה אבורביעה בשנת 2018 מהפקולטה למשפטים באוניברסיטה העברית במסגרת תוכנית הדוקטורט הבין-תחומית המשותפת לאוניברסיטה העברית והאוניברסיטה החופשית בברלין, "זכויות האדם תחת לחץ: אתיקה, משפט ופוליטיקה".

אבורביעה היא מרצה בכירה וחוקרת בבית הספר למשפטים במכללה האקדמית ספיר מאז 2020, ועמיתת מחקר במרכז למחקר יישומי של הסיכונים לדמוקרטיה באוניברסיטת תל אביב. מחקריה של אבורביעה בנושאים של שוליות משפטית של נשים מוסלמיות, קולוניאליזם, אזרחות, פלורליזם משפטי ופוליגמיה מציעים ניתוח פמיניסטי וביקורתי של המשפט, ומביאים נשים מודרות לחזית המשפט והחברה. פילוסופיית המחקר של אבורביעה נובעת מהבנה חברתית-משפטית של מערכת המשפט הישראלית ועיצוב "החוק בספרים" ו"החוק הלכה למעשה", בשילוב עם השפעתם על זכויות האדם של קבוצות מיעוט.

בעבר כיהנה אבורביעה כחוקרת אורחת במרכז לחקר העולם הערבי והמוסלמי (IREMAM) באוניברסיטת אקס-מרסיי (2022–2023). היא לימדה בפקולטה למשפטים באוניברסיטה העברית (2015–2016) ובתוכנית ללימודי נשים ומגדר באוניברסיטת תל אביב (2018–2019).

בשנים 2003–2006 עבדה בעמותת "ידיד" וניהלה את סניף העמותה ברהט. בשנים 2008–2009 התמחתה בארגון Human Rights Watch בוושינגטון. בשנים 2009–2014 עבדה באגודה לזכויות האזרח כעורכת דין ומנהלת התוכנית לזכויות האדם של הערבים-הבדואים, שם התמחתה במשפט מנהלי וחוקתי ועסקה בליטיגציה בבית המשפט העליון ובזירות בין-לאומיות. היא הוזמנה כמשפטנית מומחית להציג בפני פורומים בינלאומיים כגון האו"ם והפרלמנט האירופי, בנושא של עמים ילידים וזכויות מיעוטים. היא הייתה בצוות המומחים שהביא להכרה של האו"ם בקהילה הערבית-בדואית כקבוצה ילידית.

אבורביעה הייתה חברה בוועד המנהל הבינלאומי של ארגון אמנסטי אינטרנשיונל. מאז שנת 2020 היא חברה בוועדת ההיגוי של מכון זולת לשוויון וזכויות אדם, והיא חברה בוועדה המייעצת של האגודה הבין לאומית למשפט חוקתי (ICON-S) ישראל.

### פעילות חברתית
אבורביעה בולטת באקטיביזם שלה במאבק בפוליגמיה בחברה הבדואית. לדבריה היעדר האכיפה בישראל של איסור הפוליגמיה הוא מדיניות מכוונת, אמצעי לשליטה עקיפה באוכלוסייה. היא מדגישה שהמקרים שבהם המדינה אכפה את האיסור הפלילי על פוליגמיה היו כאשר הפרקטיקה שימשה לכניסתן לישראל של נשים פלסטיניות מעזה, הגדה המערבית וסיני, והפוליגמיה הוגדרה כאיום ביטחוני ודמוגרפי. אבורביעה ייעצה למשרד המשפטים ביחס לדרכי ההתמודדות עם תופעת הפוליגמיה. חוות דעת שכתבה בעניין משמשת את הפרקליטות להעמדה לדין בעבירות של ביגמיה, לרבות במקרים שבהם גברים מצהירים שאינם נשואים באופן פורמלי. ספרה "בתוך החוק, מחוץ לצדק: פוליגמיה, אזרחות ממוגדרת וקולוניאליזם במשפט הישראלי" ראה אור בהוצאת הקיבוץ המאוחד, סדרת "מגדרים", והגיע לרשימה הסופית של פרס ברנשטיין.

טורי הדעה של אבורביעה בתקשורת הישראלית עוסקים במעמדן של נשים בחברה הבדואית, וכן במעמדם של בדואים ופלסטינים בחברה הישראלית.

פעילותה של אבורביעה הביאה להכללתה ב-2011 ברשימת האקטיביסטיות בעולם הערבי של מגזין +972, ב-2014 לרשימת עיתון "הארץ" של "66 הנשים שכדאי להכיר בישראל", ב-2018 לרשימת "40 הצעירים המבטיחים בישראל מתחת לגיל 40" של מגזין "גלובס", וב-2019 ברשימת האקטיביסטיות של ישראל של מגזין "ליידי גלובס". מנגד, היא הייתה נתונה לאיומים על חייה מצד מתנגדים לפעילותה.

במהלך השנים זכתה אבורביעה במלגות מחקר יוקרתיות רבות: מלגת "מעוף" למדענים ערבים צעירים מצטיינים של המועצה להשכלה גבוהה (2020–2023). מלגת פוסט-דוקטורט ע"ש פולונסקי במכון ון ליר בירושלים (2019–2020), מלגת פוסט-דוקטורט בפקולטה למשפטים והתוכנית ללימודי מגדר באוניברסיטת תל אביב (2018–2019), מלגת פוסט-דוקטורט של סופי דייוויס במכון ליחסים בינלאומיים ע"ש ליאונרד דייוויס (2017–2018), ומלגת אריאן דה רוטשילד לתלמידות דוקטורט מצטיינות באוניברסיטה העברית (2014–2017). בשנת 2016 הצעת המחקר שלה לדוקטורט זכתה במלגה מטעם "נעמת" לקידום השוויון בין המינים, קידום מעמד האישה ולימודי מגדר.

מתגוררת במיתר עם בן זוגה, עאמר אבו האני, מבקר הפנים של עיריית רהט, ושתי בנותיהם. היא מגדירה את עצמה אישה חילונית פלסטינית.

## קישורים חיצוניים
* אתר האינטרנט הרשמי של ראויה אבו רביעה במכללת ספיר (באנגלית)
* ראויה אבו רביעה באתר ResearchGate
* ראויה אבו רביעה באתר גוגל סקולר
* ראויה אבו רביעה באתר Academia.edu
* ראויה אבו רביעה באתר A-List
* ערוץ היוטיוב של ראויה אבו רביעה
* 
* מאמרי ראויה אבורביעה, באתר "המקום הכי חם בגיהנום"

### הרצאות
* ראויה אבורביעה "מדינתי נלחמת נגד בני עמי: על התנאים לכינונו של מרחב פוסטקולוניאליסטי דרומי", הפורום לחשיבה אזורית, 8 במאי 2024
* ד“ר ראויה אבורביעה, "המהפכה השמרנית? בעקבות פסיקת בית המשפט העליון האמריקאי בסוגיית ההפלות", ערוץ חוק ומשפט, 27 ביולי 2022
* ד"ר ראויה אבורביעה, "הפער בין החוק הכתוב לחוק בפעולה פוליגמיה ובית הדין השרעי בבאר שבע", אוניברסיטת בן-גוריון בנגב, 7 בינואר 2020
* עו"ד ראויה אבו רביעה, "משפחה, בניית האומה ואזרחות: אופני הייצוג של נשים מוסלמיות בהליך החקיקה של האיסור הפלילי על ביגמיה, 1951" הכנס השנתי ה-14 של הארגון הישראלי להיסטוריה ומשפט, 31 בדצמבר 2018
* ד"ר ראויה אבו רביעה, "מנהיגות נשית באזורי סכסוך מתמשך",
* המעבדה (פודקאסט מבית כאן 11), "פוליגמיה" חלק 1, חלק 2, חלק 3

### ראיונות
* 
* 
* מילים ומשפטים עם דינה זילבר - אורחת: הד"ר ראויה אבורביעה, 22 ביולי 2021
* שיחת פנים, ראויה אבורביעה, דה מארקר אונליין, 15 ביולי 2018
* לונדון את קירשנבאום, "ראיון עם עו"ד ראויה אבורביעה על מינויה של הקאדית הראשונה בישראל", 23 בפברואר 2019
* 
* ד"ר ראויה אבו רביעה ב"זמן קורונה" עם יפעת גליק

### שונות
* ראויה אבו רביעה, נאום בשם מחזור הדוקטורנטים באוניברסיטה העברית, 23 בפברואר 2019
* ראויה אבו רביעה, "נשים (בדואיות) מאחור, משפחות באמצע וגברים בחזית": גווניה הרב תרבותיים של ההפרדה המגדרית ברהט", שיח. זכויות@מינרבה, 7 ביוני 2022

## הערות שוליים

קטגוריה:בדואים ישראלים
קטגוריה:באר שבע: אישים
קטגוריה:מיתר: אישים
קטגוריה:בוגרות אוניברסיטת בן-גוריון בנגב
קטגוריה:בוגרות הקריה האקדמית אונו: משפטים
קטגוריה:בוגרי אוניברסיטת בן-גוריון בנגב
קטגוריה:בוגרי הקריה האקדמית אונו: משפטים
קטגוריה:בעלי תואר דוקטור מהאוניברסיטה העברית בירושלים
קטגוריה:בעלות תואר דוקטור מהאוניברסיטה העברית בירושלים
קטגוריה:עובדות סוציאליות ישראליות
קטגוריה:עובדים סוציאליים ישראלים
קטגוריה:עורכי דין ערבים ישראלים
קטגוריה:עורכות דין ישראליות
קטגוריה:פעילים חברתיים ישראלים
קטגוריה:פמיניסטים ישראלים
קטגוריה:פמיניסטיות ישראליות
קטגוריה:נשים בדואיות
קטגוריה:נשים פלסטיניות
קטגוריה:סגל המכללה האקדמית ספיר
קטגוריה:פעילות חברתיות ישראליות
קטגוריה:ישראליות שנולדו ב-1980
קטגוריה:ישראלים שנולדו ב-1980
קטגוריה:פלסטינים שנולדו ב-1980